OKB: Në Ukrainën lindore ka shkelje të të drejtave të njeriut 
Një zyrtar i Kombeve të Bashkuara i tha Këshillit të Sigurimit se në rajonet nën kontrollin e separatistëve janë kryer shkelje serioze të të drejtave të njeriut, si tortura, ekzekutime dhe rrëmbime.
Ndihmësi i Sekretarit të Përgjithshëm të OKB-së për të drejtat e njeriut Simonovic, tha se që nga prilli, qeveria ukrainase ka shënuar mbi 900 rrëmbime nga grupe të armatura, përfshirë shumë gazetarë, politikanë, studentë dhe madje edhe vëzhgues ndërkombëtarë nga OSBE-ja: - tha ai. Duke folur me Këshillin përmes lidhjes me video nga Kroacia, zoti Simonovic tha se pasi autoritetet ukrainase filluan të rimarrin kontrollin e disa rajoneve në lindje, shumë pengje janë liruar. Por ai tha se mbi 450 persona figurojnë ende të humbur. Ai po ashtu paralajmëroi të gjitha palët të veprojnë sipas rregullave dhe të shmangin viktimat mes civilëve, duke theksuar se mbi 1 mijë e 500 njerëz janë vrarë që nga mesi i muajit prill. I dërguari rus në Kombet e Bashkuara, Vitaly Churkin e kritikoi raportin si "një shembull therës i retorikës politike, ku faktet dhe përfundimet janë përpunuar për t'iu përshtatur kërkesave të caktuara politike." Me vazhdimin e shkallëzimit të krizës, po rritet shqetësimi ndërkombëtar, se Rusia mund të përpiqet ta shtojë më tej kontrollin e Ukrainës. Të enjten, kreu i NATO-s i bëri thirrje Moskës, "të tërhiqet nga buza e greminës", duke thënë se presidenti Vladimir Putin po grumbullon mijëra trupa luftarake në kufi. Ai po ashtu ju referua njoftimeve se Moska mund të dërgojë ushtarë në Ukrainën lindore, me misionin e "forcave paqeruajtëse". Ambasadorja amerikane në OKB, Samantha Power, vuri në pikëpyetje korridoret e propozuara humanitare për rajonet e prekura nga dhuna të Ukrainës lindore. Ajo tha se çdo ndihmë do të dërgohej nga organizatat humanitare ndërkombëtare, si Komiteti Ndërkombëtar i Kryqit të Kuq: " - tha zonja Power. I dërguari i Ukrainës, Oleksandr Pavlychenko, i tha Këshillit se Rusia ka bombarduar pozicione ushtarake pranë kufirit dhe se avionët luftarakë dhe ata pa pilot të Moskës shkelin çdo ditë hapërsirën ajrore të vendit: tha ai. Ai paralajmëroi se çdo hyrje e trupave ruse në territorin ukrainas, pa pëlqimin e qeverisë ukrainase, do të konsiderohej si një agresion dhe do të trajtohej si i tillë.